“Жәлил Кейекбаевтың ғилми эшмәкәрлеген дәрестәрҙә өйрәнеү” темаһына доклад менән Ж.Кейекбаев исемендәге Сәйетбаба урта мәктәбенең башҡорт теле һәм әҙәбиәте уҡытыусыһы Фәнүзә Заһиҙуллина, Сәйетбаба мәктәбе уҡыусыһы Айгиз Аҫылбәковтар сығыш яһаны. М. Аҡмулла исемендәге Башҡорт дәүләт педагогия университеты профессоры Әхмәр Аҙнабаевтың “Ж. Кейекбаевтың билдәлелек һәм билдәһеҙлек теорияһы һәм уның тел ғилемендә ҡулланылышы”, “Башҡортостан” гәзитенең баш мөхәррире Ниязбай Сәлимовтың “Жәлил Кейекбаевтың милли матбуғатты үҫтереүҙәге роле”, Башҡортостандың халыҡ артисткаһы Лира Фәйзуллинаның “Ауылдашым хаҡында хәтирәләр” тигән темаларға сығыштары бик ҡыҙыҡлы һәм эстәлекле булды. Нияз Сәлимов, Ж. Кейекбаевтың исемен мәңгеләштереү өлкәһендә байтаҡ эштәр башҡарылһа ла, уның 80 йыллығын билдәләгәндә үк әйтелгән тәҡдимдәрҙең бөгөнгәсә үтәлмәүен әсенеп телгә алды. Ул ғалимдың йорт-музейы алдында уның бюсын урынлаштырыу, Ҡаранйылғала социаль-мәҙәни үҙәк төҙөү, БДУ-ға уның исемен биреү кеүек мәсьәләләрҙе кисекмәҫтән хәл итергә кәрәклеге хаҡында ла әйтеп үтте.